REGULAMENTUL (CE) NR. 92/2007 AL COMISIEI
din 30 ianuarie 2007
de stabilire a unei cantități complementare de zahăr brut din trestie-de-zahăr originar din statele ACP și India pentru aprovizionarea rafinăriilor în anul comercial 2006/2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 29 alineatul (4) al doilea paragraf,
întrucât:
(1)
Articolul 29 alineatul (4) din Regulamentul (CE) nr. 318/2006 prevede suspendarea, pe durata anilor de comercializare 2006/2007, 2007/2008 și 2008/2009 și pentru a asigura o aprovizionare adecvată a rafinăriilor Comunității, a drepturilor de import pentru cantitatea complementară la zahărul din trestie-de-zahăr, provenind din statele menționate în anexa VI din regulamentul respectiv.
(2)
Cantitatea complementară se stabilește în conformitate cu articolul 19 din Regulamentul (CE) nr. 950/2006 al Comisiei din 28 iunie 2006 de stabilire a normelor de aplicare, pentru anii de comercializare 2006/2007, 2007/2008 și 2008/2009, privind importul și rafinarea produselor din sectorul zahărului în cadrul anumitor contingente tarifare și acorduri preferențiale (2), pe baza unui bilanț comunitar previzional și exhaustiv de aprovizionare cu zahăr brut. Pentru anul de comercializare 2006/2007, bilanțul indica necesitatea de a importa o cantitate complementară de zahăr brut, pentru a satisface cerințele de aprovizionare ale rafinăriilor Comunității.
(3)
Regulamentul (CE) nr. 1249/2006 al Comisiei din 18 august 2006 de stabilire a cantității complementare de zahăr brut din trestie-de-zahăr, provenind din statele ACP și din India, care este necesară pentru aprovizionarea rafinăriilor în perioada 1 iulie 2006-30 septembrie 2007 (3), stabilea o primă cantitate complementară de 82 500 tone pentru a satisface cerințele de aprovizionare cele mai urgente pentru primele luni ale anului de comercializare 2006/2007. Având în vedere faptul că nu vor exista retrageri de pe piață ale zahărului, în conformitate cu articolul 19 din Regulamentul (CE) nr. 318/2006, nu se va reduce necesitatea obișnuită de aprovizionare cu zahăr destinat rafinării, astfel cum se face referire la articolul 29 alineatul (1) din regulamentul menționat anterior. De asemenea, contingentul portughez pentru zahăr a fost redus cu mai mult de 50 % în anul de comercializare 2006/2007. Astfel, în conformitate cu articolul 29 alineatul (2) litera (b) din Regulamentul (CE) nr. 318/2006, cerința de aprovizionare obișnuită stabilită pentru Portugalia prin articolul 29 alineatul 1 din același regulament va crește cu o cantitate suplimentară de 35 000 tone.
(4)
Prin urmare, pentru a asigura o aprovizionare adecvată a rafinăriilor Comunității, se impune, așadar, stabilirea unei cantități suplimentare de zahăr complementar de 120 000 tone pentru anul de comercializare 2006/2007.
(5)
Această aprovizionare adecvată a rafinăriilor nu poate fi asigurată decât dacă sunt respectate acordurile tradiționale de export între țările beneficiare. Așadar, este necesară o separare a țărilor sau grupurilor de țări beneficiare. În cazul Indiei, cantitățile stabilite în Regulamentul (CE) nr. 1249/2006 corespund deja cantității obișnuite de importuri. Prin urmare, se deschide o cantitate limitată de 3 500 tone pentru India. Celelalte cantități ar trebui stabilite pentru statele ACP, care s-au angajat în mod colectiv să pună în aplicare reciproc procedurile de alocare a cantităților, pentru a asigura aprovizionarea adecvată a rafinăriilor.
(6)
Înainte de importul zahărului complementar, producătorii de zahăr trebuie să stabilească modalitățile de livrare și de transport împreună cu țările beneficiare și operatorii economici. Pentru a le permite să se pregătească în timp util pentru depunerea cererii de obținere a licenței de import, prezentul regulament trebuie să intre în vigoare la data publicării sale.
(7)
Măsurile prevăzute de prezentul regulament sunt conforme cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
În afară de cantitățile stabilite prin Regulamentul (CE) nr. 1249/2006, se stabilește o cantitate complementară de 120 000 tone de zahăr brut din trestie-de-zahăr complementar în echivalent de zahăr alb pentru anul de comercializare 2006/2007:
(a)
116 500 tone exprimate în zahăr alb originar din statele enumerate în anexa VI la Regulamentul (CE) nr. 318/2006, cu excepția Indiei;
(b)
3 500 tone exprimate în zahăr alb originar din India.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 ianuarie 2007.